b'\n_START_ARTICLE_\nCarl St\xc3\xb8rmer\n_START_SECTION_\nLiv og virke\n_START_PARAGRAPH_\nHan ble utdannet cand.real. i 1898, ble universitetsstipendiat i 1899. Han studerte sin matematikk ikke bare ved Det Kongelige Fredriks Universitet i Kristiania, men ogs\xc3\xa5 ved Sorbonne i Paris (veiledere var Charles \xc3\x89mile Picard, Henri Poincar\xc3\xa9, Paul Painlev\xc3\xa9 og andre) fra 1899 til 1900 og i G\xc3\xb6ttingen i Tyskland fra 1902. _NEWLINE_Han ble professor i matematikk ved Det Kongelige Fredriks Universitet fra 1903, en stilling han forble i frem til 1946. St\xc3\xb8rmer arbeidet en periode som Kristian Birkelands assistent, og nordlysforskning opptok det meste av hans vitenskapelige karriere. Han utviklet i 1909 sammen med Ole Krogness et spesielt kamera for \xc3\xa5 fotografere nordlyset._NEWLINE_Han ble gift med Adelaide (Ada) Clauson i 1900. De hadde fem barn. To av dem \xe2\x80\x93 Leif og Per \xe2\x80\x93 ble senere professorer ved Universitetet i Oslo; henholdsvis som paleontolog/geolog og botaniker._NEWLINE_St\xc3\xb8rmer var aktiv amat\xc3\xb8rfotograf som tok et stort antall fotografier av mennesker p\xc3\xa5 Karl Johans gate i hovedstaden i 1890-\xc3\xa5rene. Mange av bildene er av meget stor historisk interesse. Han arrangerte egne fotoutstillinger i byen. Han benyttet skjult kamera under jakken.\n_START_SECTION_\nUtmerkelser\n_START_PARAGRAPH_\nSt\xc3\xb8rmer var medlem av Det Norske Videnskaps-Akademi og av flere utenlandske vitenskapsselskaper. Han var \xc3\xa6resdoktor _NEWLINE_ved University of Oxford, K\xc3\xb8benhavns Universitet og ved Sorbonne-universitetet i Paris (1953). I 1902 mottok han Kong Oscar IIs medalje til bel\xc3\xb8nning for fortjenstlig virksomhet i gull og ble ridder av 1. klasse av St. Olavs Orden i 1939 og fikk storkorset av samme orden i 1954.'